Private barnehager har mest fornøyde foreldre

Foreldre med barn i private barnehager er jevnt over mer fornøyde med barnehagen enn dem som har barn i kommunale barnehager.

Publisert: Publisert: 15. juni 2011

Egenes idrettsbarnehage, som åpnet i 2008, er en av de private barnehagene som får svært gode tilbakemeldinger fra foreldrene. Den får 92 poeng av 100 mulige.

Denne artikkelen er over ni år gammel

Det viser resultatene fra en brukerundersøkelse som er gjennomført blant foreldre i alle byens barnehager.

Av Stavangers 123 barnehager, er 71 kommunale og 52 private. Undersøkelsen viser at de har ganske jevne resultater, men de private får flere poeng enn de kommunale på samtlige områder det er spurt om. Forskjellene har vært der over flere år, og de har ikke økt.

Fysiske forskjeller

Størst skille er det på punktet om det fysiske miljøet. Her får de kommunale barnehagene i gjennomsnitt nesten 11 poeng mindre enn de private. De private havner derfor så vidt over kommunes målkrav for det fysiske miljøet, mens de kommunale barnehagene ligger under og får dermed rødt lys på dette punktet.

Under punktet helhetlig vurdering er det 5 poeng som skiller de kommunale og de private barnehagene.

Undersøkelsen viser imidlertid at barna i Stavanger trives godt i barnehagen, og de skiller ikke mellom kommunal og privat. Begge typenen barnehager scorer best på punktet om trivsel, og skillet mellom de private og kommunale er her på bare 2,1 poeng.

Her er grunnene:

Det er flere grunner til forskjellene i resultatene til barnehagene. I en sak som legges fram for oppvekstpolitikerne neste uke, nevner disse:

En del foreldre som søker plass private barnehager, er bevisste på hva de vil ha og søker plass i en spesifikk barnehage. Da har foreldre i utgangspunktet en positiv forventing til tilbudet som gis, og har positiv innstilling til barnehagen. Dette kan for eksempel gjelde ”nisjebarnehager”.

Private barnehage er opptatt av profilering og positivt omdømme for å sikre driftsgrunnlaget. De har, gjennom opptaksreglene, mulighet for å tilby søsken plass, uavhengig av barnehagelovens bestemmelse om rett til barnehageplass. Familier kan være brukere og ha relasjoner til en og samme barnehage over en årrekke.

Mange av de private barnehagene er andelsbarnehager. Det betyr at foreldrene selv er andelseiere. Det kan tenkes at disse foreldrene vurderer barnehagetilbudet annerledes og mer positivt siden de selv har eieransvar og -interesser i virksomheten. I andelsbarnehager stilles det krav til egeninnsats hos andelseierne, og slik innsats er ofte knyttet til bygninger og barnehagens uteområde. Dette kan gi utslag i grad av tilfredshet i forhold til punktet fysisk miljø.

Økonomien kan også påvirke brukernes grad av tilfredshet. Private barnehager har hatt 100 prosent kommunalt tilskudd fram til utgangen av 2010. Dette kan ha betydning for mulighetene til å imøtekomme brukernes forventninger i større grad, for eksempel utvidet åpningstid, bemanningsnorm og arealutnyttelser.

Det er størst forskjell mellom eierformene når det gjelder punktet fysisk miljø. I fjor gjennomførte Stavanger kommune en teknisk kartlegging av tilstanden for både bygninger og uteområder i 31 kommunale barnehager, for å se hva som måtte gjøres for å sette disse i tilfredsstillende stand. En god del av disse 31 barnehagebyggene er blant dem som har svakest resultat på punktet fysisk miljø.

To kommunale barnehager (Bamsefaret og Slåtthaug) var under rehabilitering da undersøkelsen ble gjennomført i januar, og vil høyst sannsynlig få et bedre resultat ved neste undersøkelse. Det forventes derfor at avstanden mellom resultatene for private og kommunale barnehager vil bli mindre.

Fakta Fakta Oversikt over de 16 barnehagene som fikk over 90 poeng under punktet "helhetlig vurdering".100 - Marihøna og Tordenskjold private familiebarnehage (privat)97,4 - Knøttene private familiebarnehage (privat)95,0 - Hannes lekestue, avdeling Tjensvoll (privat)94,0 - Solborg barnehage (privat)94,0 - Villrosen Steinerbarnehage (privat)93,9 - Hertervigtunet barnehage (kommunal)93,3 - Hakkebakkeskogen barnehage, avdeling Stokka (privat)92,5 - Barnas Hus (kommunal)91,9 - Egenes idrettsbarnehage (privat)91,2 - Trollberget barnehage (privat)90,7 - Kvernevik barnehage, avdeling Havglimt (kommunal)90,3 - Tommeliten barnehage (privat)90,3 - St. Johannes barnehage (kommunal)90,3 - Regnbuen barnehage (privat)90,0 - Dusavik barnehage (privat)90,0 - Hannes lekestua, avdeling Madla (privat) Les mer